सास-बहू वाले सीरियल देखने की लत स़िर्फ महिलाओं को नहीं है, कई पुरुष भी ऐसे सीरियल देखना पसंद करते हैं. होममेकर राखी सिन्हा ने बताया, मेरे पति जब शाम में ऑफिस से घर आते हैं तो हम साथ मिलकर डिनर करते हुए टीवी देखते हैं. इसकी वजह ये है कि डिनर करते समय मैं अपने पसंदीदा टीवी सीरियल भी देख पाती हूं और हम सबको साथ समय बिताने का मौक़ा भी मिल जाता है. मेरी वजह से अब मेरे पति को भी सास-बहू वाले टीवी सीरियल पसंद आने लगे हैं. मज़े की बात ये है कि जब कभी उन्हें ऑफिस से लौटने में देर हो जाती है या वो बाहर से डिनर करके आते हैं, तो घर आकर उस दिन सीरियल में क्या हुआ ये ज़रूर पूछते हैं.